
	עו"ד שרון אדרי
	–

	–
	היועצת המשפטית, בזכות

	–
	חבר האגודה לקרימינולוגיים קליניים

	ד"ר ערד קודש
	–
	מנהל מערך בריאות הנפש, קופת חולים מאוחדת

	עו"ד עירית בוטון אלוני
	–
	מרכז נגה

	עו"ד עירית גזית
	–
	ויצ"ו

	עו"ד גלי עציון
	–
	נעמ"ת

	יהונתן רובנס
	–

	דנה שרגל
	–

	–

<ייעוץ משפטי: >
נירה לאמעי-רכלבסקי

איילת וולברג - מתמחה

<מנהלת הוועדה:>
וילמה מאור
<רישום פרלמנטרי:>
יעקב סימן טוב
<הצעת חוק טיפול בחולי נפש (תיקון מס' 8), התשע"ב-2012>
<היו"ר חיים כץ:>
בוקר טוב. שבוע חדש. יום שני בשבוע. י"ז בחשוון התשע"ה, ה-10 לנובמבר 2014, ואני מתכבד לפתוח את ישיבת ועדת העבודה, הרווחה והבריאות בהמשך הטיפול בנושא הצעת חוק טיפול בחולי נפש (תיקון מס' 8), התשע"ב-2012. הכנה לקריאה השנייה והשלישית. ואנחנו נמשיך מאיפה שהפסקנו בפעם האחרונה. וגברתי, היועצת המשפטית, אלייך.

<נירה לאמעי-רכלבסקי:>
אני רק מעדכנת שהיו מאתמול הסכמות קטנות בין הסנגוריה הציבורית לבין משרד המשפטים. אז זה מוכנס כאן בנוסח שאני ואתה מחזיקים, אבל אני אקריא את זה בעל פה כשנגיע לזה.

אז אם אפשר יהיה לעקוב. אנחנו בעמוד 2, בסעיף 4 של הצעת החוק, שזה הוספת סעיף 21א רבתי. זה הסעיף הראשון שלא הצבענו עליו. אני אקריא אותו. יש כאן איזשהו סעיף שהסנגוריה הציבורית מבקשת לעשות בו איזשהו תיקון. הם יסבירו ואנחנו נצטרך לקבל הכרעה.

הוספת סעיף 21א – 4. אחרי סעיף 21 יבוא: - - -

<היו"ר חיים כץ:>
רגע. יש סעיפים שיש לנו הסכמות?

<נירה לאמעי-רכלבסקי:>
- - -

<היו"ר חיים כץ:>
עזבי את הסעיפים עם ההכרעות. בואי נלך, נקדם סעיפים שיש לנו הסכמות, שאין מחלוקות. נלך ונרוץ קדימה.

<נירה לאמעי-רכלבסקי:>
כן. כן. כן. אז אנחנו - - -

<היו"ר חיים כץ:>
ואז אנחנו עוברים לסעיף - - -

<נירה לאמעי-רכלבסקי:>
אז אנחנו בסעיף 5 להצעת החוק. תיקון סעיף 28. יש כאן שני סעיפים קטנים שלא הצבענו עליהם. אני אקריא בכל מקרה את כל הסעיף, אפשר להצביע עליו שוב. גם מה - - -

<היו"ר חיים כץ:>
למה? תקריאי רק את מה שלא הצבענו.

<נירה לאמעי-רכלבסקי:>
אוקיי. זה משהו קטן.

אז בסעיף 5 להצעת החוק, בסעיף 28 לחוק העיקרי: (1) – הצבענו.

(2) אחרי סעיף קטן (ב) יבוא:

(ב1) "הוועדה תחליט על שחרורו של חולה אם מצאה כי אין עוד הצדקה להמשך אשפוזו נוכח מצבו הנפשי ומידת המסוכנות הנשקפת ממנו, בשים לב למצבו הנפשי".

(ב2) "בדיון לפי סעיף (ב1) תשקול הוועדה בין היתר את השיקולים הבאים: סיכויי שיקומו של החולה והתנאים לכך, ובכלל זה הטיפול הדרוש לשיקומו והפרוגנוזה לגביו, נסיבות העבירה שבשלה ניתן צו האשפוז או הטיפול המרפאתי, עברו הפלילי של החולה ומשך הזמן שחלף מאז תחילת האשפוז או הטיפול המרפאתי".

<עינת גדעון:>
עורכת הדין עינת גדעון ממשרד המשפטים.

- - - רק את הרגע שאמור להיות לפי סעיף זה ולא לפי סעיף (ב1), כי זה חל גם על שחרור אבל גם על חופשות.

<נירה לאמעי-רכלבסקי:>
אוקיי.

<עינת גדעון:>
- - -

<נירה לאמעי-רכלבסקי:>
אוקיי, אוקיי. זה טכני. אוקיי.

<דוד צור:>
אין פה איזו אמירה לגבי המסוכנות שלו בעתיד?

<עינת גדעון:>
בוודאי. הנה, תסתכל בסעיף (ב1): "הוועדה תחליט על שחרורו של חולה אם מצאה כי אין עוד הצדקה להמשך אשפוזו נוכח מצבו הנפשי ומידת המסוכנות הנשקפת ממנו - - -".

<דוד צור:>
איך זה נקבע?

<יעקב מרגי:>
בוועדה.

<עינת גדעון:>
הוועדה תקבע.

<נירה לאמעי-רכלבסקי:>
הוועדה צריכה לקבוע את זה.

<עינת גדעון:>
הוועדה תקבע. בוועדה יושבים שני פסיכיאטריים - - -

<דוד צור:>
לא, אני לא סתם שואל, אדוני היושב ראש. במב"ן - - -

<יעקב מרגי:>
אם אתה לא תשאל, מי ישאל.

<היו"ר חיים כץ:>
מאחר ואתה אחד ממציעי החוק, אז יש לך עדיפות מתקנת פה.

<דוד צור:>
אז תודה.

<היו"ר חיים כץ:>
תדע שאין לך זכות הצבעה פה.

<דוד צור:>
לא נורא.

<היו"ר חיים כץ:>
אז אין לך זכות הצבעה, אבל יש לך עדיפות מתקנת. 

<דוד צור:>
אוקיי.

<היו"ר חיים כץ:>
אז בוא, אתה יכול לדבר.

<דוד צור:>
אז אני שואל מהסיבה הזאת: במב"ן יש הליך שאני מכיר אתו, ששירות בתי הסוהר בוחן אותו, ויש שם גם איש מקצוע שנותן חוות דעת לגבי מידת המסוכנות שלו.

יותר ויותר, ממה שאנחנו מבינים, בתי החולים, הוועדות האלה הן ללא איש מקצוע שזה תחומו לבחינת המסוכנות. אם אני טועה אז שמשרד הבריאות יגיד לי שאני טועה, והיינו רוצים מאוד לראות מה טופס המסוכנות או מה ההליך שמתבצע, עם איזו חוות דעת: האם זה פסיכיאטר, האם זה קרימינולוג קליני, כפי שגם עלה בדיון בפעם האחרונה, ממש לקראת סיומו. כי הנושא הזה הוא נושא שהוא – זה כולל אגב את החופשות שלהם. כולל את החופשות. איך הדבר הזה מתבצע? אם תניחו את דעתנו, יכול להיות שבעניין הזה, יכול להיות שזה מתבצע ואנחנו לא בָּלוּפ והכול בסדר.

<היו"ר חיים כץ:>
את רצית להגיד משהו?

<נירה לאמעי-רכלבסקי:>
ממשרד הבריאות כאן.

<היו"ר חיים כץ:>
לפרוטוקול, מי גברתי?

<דורית נחמני אלבק:>
דורית נחמני מהסנגוריה הציבורית.

אני אומר שבפועל, מה שקורה היום: הוועדות הפסיכיאטריות נסמכות בעניין הערכת המסוכנות והערכת מצבו הנפשית ראשית על הערכה של הגורמים המטפלים, ובכלל זה גם הרופאים, גם העובדים הסוציאליים שיש בבתי החולים. הם מגישים חוות דעת שמפרטת לוועדה לא רק את מצבו הנפשי אלא גם את המסוכנות שלו, והוועדה כוללת שני פסיכיאטריים ומשפטן אשר יושבים מזה שנים ובוחנים - - - גם במסגרת הוועדה - - -

<היו"ר חיים כץ:>
המשפטן בודק את המסוכנות. זה בסדר.

<דורית נחמני אלבק:>
המשפטן וגם חוות הדעת של הרופאים - - -

<היו"ר חיים כץ:>
הוא, יש לו התמחות גדולה בשביל זה. בעניין הזה פיקס הוא.

<קריאה:>
לא, הוא - - -

<היו"ר חיים כץ:>
זה מקובל עליך, המשפטן, חבר הכנסת דוד צור.

<דוד צור:>
ממש לא.

<היו"ר חיים כץ:>
המשפטן לא מקובל עליך? איך אתה עושה את זה לעורכי הדין.

<דוד צור:>
אפילו ששרת המשפטים היא משלנו.

אני טוען שבעניין הזה, נושא המסוכנות; אני הרי לא טוען שזה מדע מדויק. אין לי ספק שיכולות להיות טעויות לכאן או לכאן. אם הליך הקביעה של המסוכנות שלו מסתמך על הצפייה בזמן השהות שלו במתקן, אז זה לא מספיק. זאת אומרת, דרושה שם חוות דעת רפואית שבה היא גם. אני חושב שקרימינולוג קליני זה דבר הכי נכון, אבל אני לא מומחה בעניין הזה. אני אומר, יכול להיות שפסיכיאטר קליני, יכול להיות שהוא גם יוכל לתת מענה. וצריך לקבע את זה בוועדות האלה. ולא משפטן. משפטן, עם כל הכבוד, אין לו שום - - -

<יעקב מרגי:>
הוא לא לבד.

<נירה לאמעי-רכלבסקי:>
זה לא רק משפטן.

<יעקב מרגי:>
הוא לא לבד.

<דוד צור:>
- - - הפסיכיאטר המטפל שהאינסטינקטים שלו - - -

<קריאה:>
- - -

<דוד צור:>
אז אם זה הפסיכיאטר המלווה אותו, אין ספק שחוות הדעת שלו חשובה להישמע, אבל הוא, ה-incentive שלו זה לשחרר לחץ ולהוציא אותם - - -

<היו"ר חיים כץ:>
מאה אחוז. תודה.

כן, גברתי.

<רוני בן צור:>
כן. שמי רוני בן צור. אני יושבת ראש האגודה לקרימינולוגים קליניים, ובאמת דיברנו על הנושא הזה עכשיו ככה - - -, ואני באה רק להדגיש שבאמת במסגרת הוועדה הפסיכיאטרית, אכן אחד הנושאים הכבדים והחשובים והמרכזיים ביותר הוא נושא המסוכנות, אבל בעצם כשוועדה יושבת ודנה לא מוגש בפניה דו"ח מפורט ומובנה ומקצועי של איש מקצוע. לעניין זה אני תופסת את הקרימינולוגים הקליניים כאנשי המקצוע שעובדים וחוקרים ומתעסקים בהערכת מסוכנות. לא מוגש לוועדה כיום דו"ח כזה וזה דבר שהוא בהחלט חייב להיות. חייב לקרות. זה חסר, צריך את זה וזה לא קורה. לא מספק. המצב היום לא מספק בוועדות הפסיכיאטריות - - - הזה.

<היו"ר חיים כץ:>
כן, אדוני.

<דב בלום:>
אני חבר האגודה, ובמובן הזה הקריטריונים לקביעת המסוכנות והמעקב אחריהם או הפיקוח הוא מאוד לקוי וחסר. זה משהו שלא ניתן עליו מספיק את הדעת. ולראייה, מתוך עבודה בשטח, אכן נעשות הרבה מאוד טעויות. זה לא משהו שמספיק התעכבנו עליו. יש מקום לשיפור מאוד מהותי בהליך הזה.

<היו"ר חיים כץ:>
כן. לפרוטוקול – שם, תפקיד.

<גלי עציון:>
עורכת הדין גלי עציון, מנהלת מחלקת ייעוץ וחקיקה בנעמ"ת.

אני רוצה רק להוסיף: מליווי של נפגעי עבירה בתיקים כאלה, מה שאמר חבר הכנסת הוא נכון ביותר. מה שנותנים זו הערכת מסוכנות כאן ועכשיו, שהיא מבוססת על המקום - - -

<היו"ר חיים כץ:>
חבר הכנסת דוד צור, לפרוטוקול.

<גלי עציון:>
חבר הכנסת דוד צור.

היא הערכת מסוכנות שמבוססת כאן ועכשיו, סלחו לי על זה אבל בתנאי מעבדה. כשמישהו יוצא לחופשה או משתחרר צריך גם להביא בחשבון לאן הוא הולך, שזה משהו שבכלל הוא נעלם גדול. יכול לבוא בן משפחה ולהגיד: עליי, הכול בסדר. אין מושג מיהו ומה הוא ולמה הוא, וזה נושא מאוד חסר ומאוד בעייתי במצב הקיים.

<היו"ר חיים כץ:>
כן, גברתי.

<שרונה עבר הדני:>
שרונה עבר הדני מהלשכה המשפטית, משרד הבריאות.

ברשות היושב ראש, 60 שניות לגבי המצב הקיים ולרעיונות שעלו כאן לגבי שיפור. המצב הקיים היום שהנושא של הערכת מסוכנות היא לא אותה הערכת מסוכנות שנעשית במב"ן לגבי עברייני מין. זה נושא אחר לגמרי, זו משנה מקצועית אחרת, ויש לנו חקיקה אחרת שמצאה שאכן נכון בהקשר לעברייני מין ולאמצעים שהמחוקק ראה לנכון לתת לרשויות בעניינם יש מקום להערכת מסוכנות מהסוג ההיא. הערכת מסוכנות של עברייני מין זה נושא שעומד בפני עצמו. הוא לא הנושא שעומד כאן.

מסוכנות חולי נפש, שזה נושא שעובר כחוט השני לכל אורך חוק הטיפול בחולי נפש, בסופו של דבר זה מסוכנות על פי ההערכה הפסיכיאטרית. בין המסוכנות שפסיכיאטר המחוז צריך להשתכנע שקיימת, לפני שהוא מפעיל את הסמכויות האזרחיות שלו ומורה על אשפוז כפוי של אדם כדי למנוע מימוש המסוכנות; שזה לא עניין פלילי, זה עניין אזרחי לחלוטין. מה שנקרא ההתערבות המניעתית לפני שהאימא זרקה את התינוק מהמרפסת. והרבה פעמים מפנים אלינו את האצבע: למה לא התערבתם בזמן? אבל מצד שני, כשהתערבנו, לעיתים מפנים אלינו את האצבע: למה התערבתם? איפה המסוכנות - - -?

<דוד צור:>
לא. פה מדברים על אנשים שכבר עשו. חובת ההוכחה כבר לא חלה. 

<שרונה עבר הדני:>
אני חוזרת ואומרת: הנושא של מסוכנות עובר כחוט השני בכל החוק והוא - - - ברמה הפסיכיאטרית. דרך ההליך הפלילי שבסעיף 15 כתוב שבית המשפט יכול להורות על צו טיפול מרפאתי כפוי במקום צו אשפוז בהליך הפלילי - - -

<היו"ר חיים כץ:>
את לא נותנת תשובות למה שהוא שאל. בואי נתמקד, לא נדבר בגלל שאנחנו עורכי דין ואנחנו צריכים לדבר. בואי נדבר נקודתית למה שהבן אדם שאל. הבן אדם שאל: מישהו שמוציא אותו לחופש – מי לוקח את האחריות על מה שהוא עושה? בדק אותו רופא לפני שהוא יוצא לחופש ואמר: הבן אדם הזה יכול לצאת לחופש?

<שרונה עבר הדני:>
כן.

<קריאה:>
- - - הוא בטיפול.

<שרונה עבר הדני:>
ודאי - - -

<קריאה:>
ודאי - - -

<היו"ר חיים כץ:>
קיבלת תשובה?

<דב בלום:>
לא. מה שהגברת אולי אומרת שהחוק - - -

<היו"ר חיים כץ:>
סלח לי, אדוני, אני לא זוכר שקיבלת רשות דיבור.

אתה מבין מה שהם אומרים?

<דוד צור:>
אני לא מסתפק - - -

<היו"ר חיים כץ:>
הם אומרים שכל מי שיוצא לחופש, יש דמות אחראית, מקצועית, שאחראית למה שיקרה, וצריך אולי לדפוק לאותו - - -

<גלי עציון:>
זה ממש לא המצב. זה ממש לא המצב. לא, יש דמות - - -

<היו"ר חיים כץ:>
אתה מבין את העניין?

<דוד צור:>
אני מבין. אני חושב שבהזדמנות הזאת שבה עושים סדר בחוק שמתייחס ספציפית לעניין הזה היה מקום נאמר לשדרג את הוועדות האלה בהיבט המקצועי. וכן, נכון, במב"ן, במודל שנעשה לגבי עברייני מין, כי בוא נודה: הלובי הזה הוא חזק וטוב שכך, ולכן עשו פרטנית. אמרו: שם יהיה פסיכולוג קליני כי הוא יודע את עבודתו הזאת.

אז לכן אני אומר: כדי שטופס המסוכנות הזה לא יהיה עוד איזה סתם נייר שבו, אמרנו: יש פסיכיאטר מטפל, יש משפטן. יאללה, הולכים לוועדה. לעשות את זה מקצועית

<יעקב מרגי:>
מה אתה מצפה שיהיה?

<דוד צור:>
אני מצפה שיהיה שם או פסיכיאטר קליני או קרימינולוג קליני, שיעשה בחינה של - - - שלו.

<היו"ר חיים כץ:>
בוועדה.

<דוד צור:>
בוועדה. בדיוק.

<היו"ר חיים כץ:>
- - -

<דוד צור:>
גם לפני שהוא יוצא לחופשה וגם בטח לשחרור.

<היו"ר חיים כץ:>
תרשמי הערות.

<דוד צור:>
אתם מדברים על הרופא המטפל.

<קריאה:>
לא, לא, לא - - -

<קריאה:>
לא, לא, לא - - -

<קריאה:>
- - -

<נירה לאמעי-רכלבסקי:>
מדברים על - - - פסיכיאטרים, נו.

<יעקב מרגי:>
שני פסיכיאטרים - - -. - - - את ההגדרה הזאת.

<היו"ר חיים כץ:>
אנחנו נחזור לסעיף הזה.

<נירה לאמעי-רכלבסקי:>
רק שאלה הבהרה: האם אתם מדברים על ועדה פסיכיאטרית באופן כללי או ועדה פסיכיאטרית מיוחדת?

<רונית בן צור:>
לא. באופן כללי. כללי. כל הוועדות הפסיכיאטריות הן לוקות בחסר בעניין הזה.

<נירה לאמעי-רכלבסקי:>
אני רק רוצה להדגיש שבסעיף (ב2), מה שהקראתי, הוועדה גם מקבלת בפעם הראשונה איזושהי הבניה של שיקול הדעת שלה. כלומר, היא חייבת לשקול גם את סיכויי השיקום, גם את הפרוגנוזה וגם את נסיבות העבירה וגם את העבר הפלילי של החולה. - - - אלה דברים שהיא חייבת לשים על השולחן ולבדוק אותם. שיקול הדעת הפעם מובנה. זה לא המסוכן, לא מסוכן.

<קריאה:>
זה לא - - -

<היו"ר חיים כץ:>
- - -

<יעקב מרגי:>
- - - על החשש. לכן זה עונה על החשש.

<היו"ר חיים כץ:>
רצח שני אנשים בעבר, חד פעמי. זה שני הראשונים שהוא רצח. נשאלת השאלה האם הוא נכנס עכשיו לסדרה, לטור חשבוני או לטור הנדסי אחרי שהוא יוצא? יש לו כבר ניסיון. שניים הוא רצח. שמרנו עליו. הגנו עליו. הוא לא היה בריא. והשאלה היא אם הוא הולך לטור חשבוני או לטור הנדסי? הנדסי זה עם - - -

<נירה לאמעי-רכלבסקי:>
בוודאי. אם שני פסיכיאטרים ושופט בדימוס לא מוכשרים - - -

<היו"ר חיים כץ:>
לא יודע.

אנחנו נחזור לזה. אני לא רוצה להתעסק בזה יותר. נחזור. אנחנו לא מצביעים על זה.

<קריאה:>
תיקון רק.

<היו"ר חיים כץ:>
תהיה לכם את האפשרות להגיד. אנחנו לא נצביע בלי שתגידו. אנחנו רוצים לראות לאן אנחנו יכולים להביא את החוק הזה. איך אנחנו יכולים לקדם אותו.

<ערד קודש:>
זה לא תגובה - - -

<היו"ר חיים כץ:>
נכון לעכשיו, אני רואה שלמרות כל ההסכמות - - -

<ערד קודש:>
זה רק תיקון, זה לא תגובה.

<היו"ר חיים כץ:>
לא חשוב. אחר כך אתה תגיד את דבריך.

<נירה לאמעי-רכלבסקי:>
אוקיי. אז אם ככה הסעיף הבא, 28ב – נוכחות בדיון בוועדה מיוחדת והשמעת טענות. רק אקדים: ועדה מיוחדת זו אותה ועדה שאנחנו מקימים בחוק הזה לעניין טיפול בנאשמים שעשו עבירות חמורות.

סעיף 28ב. (א) "בא כוח היועץ המשפטי לממשלה יהיה נוכח בדיון של ועדה מיוחדת וישמיע את טענותיו לפניה".

(ב) "נפגע עבירה שביקש שתימסר לו הודעה על מועד הדיון בוועדה מיוחדת, כאמור בפרט 9 לתוספת הרביעית של חוק נפגעי עבירה, יהיה רשאי להביע את עמדתו בכתב לפני הוועדה, ואולם הוא לא יהיה רשאי לעיין במידע רפואי של הנאשם;

לעניין זה: "חוק זכויות נפגעי עבירה" – חוק זכויות נפגעי עבירה, התשס"א-2001.

"נפגע עבירה"- כהגדרתו בסעיף 2 לחוק זכויות נפגעי עבירה.

<היו"ר חיים כץ:>
אוקיי. כן, בבקשה.

<רותי אלדר:>
שמי עורכת הדין רותי אלדר. אני יועצת משפטית של ארגון משפחות נרצחים ונרצחות, ואני מבקשת לומר שני דברים בקשר לסעיף הזה: קודם כל, אנחנו מבקשים להרחיב את הזכות של הבעת דעה גם בעל פה וגם בכתב. היום זה נעשה באופן פרקטי: נפגעי עבירה יכולים להגיע לוועדה ולומר את דעתם בעל פה. אנחנו מבקשים שזה יעוגן גם בחוק ולא יישאר כרצון טוב או איזשהו חסד שנותנים לנפגעי עבירה.

והדבר השני: אנחנו לא מבקשים לקבל מידע רפואי, אבל כן, כדי שאפשר יהיה להביע עמדה כלשהיא לעניין של חופשות או שחרור צריכים לדעת מה הן ההמלצות בכלל. האם יש המלצה לחופשה, האם יש המלצה להעביר אותו למחלקה פתוחה, האם הוא הולך לשיקום, האם הוא משתחרר. נפגע העבירה לא יודע כלום. הוא בא לוועדה ואז הוא צריך לחשוב מה הוא אומר ולמה. אין לו שום מידע מהן ההמלצות לגבי; אנחנו לא מבקשים מידע רפואי - - - המלצות.

<גלי עציון:>
זה מרע את המצב בפועל - - -

<היו"ר חיים כץ:>
עוד פעם? ההסתדרות.

<גלי עציון:>
לא הסתדרות, נעמ"ת. ואני רוצה לשתף אתכם פשוט - - -

<היו"ר חיים כץ:>
תשמעי, את לא יכולה לעשות את מה שאת עושה.

<רותי אלדר:>
ולכן אנחנו מבקשים שגם יעוגן פה בחוק שנפגע עבירה זכאי לקבל את עיקרי ההמלצות לקראת הוועדה, וכן להיות נוכח בה באופן אישי ולומר גם את עמדתו בעל פה.

<גלי עציון:>
ולקבל את ההחלטה.

<היו"ר חיים כץ:>
עוד פעם? אני אוציא אותך.

<רותי אלדר:>
כן. בסיום לקבל את ההחלטה.

<היו"ר חיים כץ:>
דברי. לפרוטוקול, שם ותפקיד.

<חגית לרנאו:>
חגית לרנאו מהסנגוריה הציבורית.

הזכויות של נפגעי עבירה מעוגנות בחוק זכויות נפגעי עבירה. עכשיו, החוק הוא משליך לרוחב ועל הרבה מאוד חוקים אחרים, וההסדרים בו הם הסדרים שחלים בכל המישורים האלה כולל ועדות שחרורים ודיונים בבית משפט. אמרנו את זה גם בדיונים קודמים: לבוא ולנסות לשנות את האיזונים שהמחוקק קבע בחוק נפגעי עבירה אחרי החלטה מושכלת, דרך חוק שזה שאלה צדדית שלו, לנו זה נראה לא נכון. ככל שיש טיעונים, ויש כל הזמן טיעונים של נפגעי עבירה, שהזכויות בחוק צריכות להיות רחבות יותר, מן הראוי ללכת בדרך המלך ולהציע הצעת חוק לתיקון חוק זכויות נפגעי עבירה ולדון בנושא הזה באופן רחב וכולל ולא כדרך נישה בחוק אחר. אנחנו באמת חושבים שהדבר הזה צריך לבוא לפי החוק. זו אותה שאלה שעולה בוועדות שחרורים ושוב ושוב בהכרעות משפטיות. זאת הדרך הנכונה.

<יעקב מרגי:>
אני הייתי רוצה לדעת מה קורה בנפגעי עבירה בתקיפה מינית, אם הם קיבלו את; נפגעי עבירה יכולים להופיע בפני הוועדות ולומר את דבריהם בחובה. אז אני חושב שצריך להשוות את החוק הזה.

<קריאה:>
- - -

<קריאה:>
הוא יכול כבר לדעת.

<קריאה:>
התשובה היא כן.

<יעקב מרגי:>
סליחה.

אם לא היה לנו החשש והספק שיש ניצול לרעה, ויכול להיות ניצול לרעה בסוגיה הזו של חולי הנפש, ובתוך עמנו אנחנו יושבים. לכן אני חושב שצריך ללכת פה לחומרה. אם משפחות נפגעי עבירה בתחום הנפש מבקשות זאת, אני חושב שצריך להשוות זאת, כמו שבנפגעי עבירה בתקיפה מינית - - -

<היו"ר חיים כץ:>
משרד המשפטים, שאל חבר הכנסת מה המצב בנפגעי עבירה מינית?

<עינת גדעון:>
נפגעי עבירה בהקשר הזה של חולי נפש?

<היו"ר חיים כץ:>
לא.

<יעקב מרגי:>
לא. לא, לא.

<היו"ר חיים כץ:>
לא, לא.

<יעקב מרגי:>
תקיפה מינית.

<היו"ר חיים כץ:>
לא בהקשר - - -

<עינת גדעון:>
בתקיפה מינית - - -

<יעקב מרגי:>
נכון.

<היו"ר חיים כץ:>
בתקיפה מינית - - -

<עינת גדעון:>
יש את חוק זכויות נפגעי עבירה שמבהיר בכל השלבים שבבית משפט.

<קריאה:>
כן. התשובה היא כן.

<היו"ר חיים כץ:>
שאל חבר הכנסת האם כשדנים בשחרור או בחופשות של עברייני מין, אותם נציגי נפגעים, נפגעות, - -

<יעקב מרגי:>
אז - - - לתת גם פה.

<היו"ר חיים כץ:>
- - האם יש להם say?

<קריאה:>
- - -

<קריאה:>
לא - - -

<עינת גדעון:>
בוועדה פסיכיאטרית הכוונה?

<יעקב מרגי:>
לא.

<היו"ר חיים כץ:>
לא, לא - - -

<עינת גדעון:>
בבית משפט - - -

<היו"ר חיים כץ:>
את מקשיבה משהו? הוא בא ואומר: יש שני סוגי - - - במדינת ישראל – נפגעי עבירות מיניות, שיש לזה לובי חזק, ויש שם ענישה מסודרת. מסודר. וכששם רוצה בן אדם לצאת לחופש, האם בוועדות שמשחררות בעבירות קשות – אני לא מדבר על עבירות קלות – בעבירות קשות שמשחררים. האם בפני ועדת השחרורים מגיע גם נציג הנפגעים?

<יעקב מרגי:>
מגיע ויש לו מה לומר.

<קריאה:>
רק להבהיר את החוק - - -

<היו"ר חיים כץ:>
אל תבהירי. אל תבהירי.

<עינת גדעון:>
לגבי ועדת השחרורים, האמת שאני לא - - -

<היו"ר חיים כץ:>
את לא יודעת?

<עינת גדעון:>
אני לא יודעת. אני - - - לבדוק את זה.

<היו"ר חיים כץ:>
מתי?

<וילמה מאור:>
הגברת שרונה עבר-הדני - - -

<היו"ר חיים כץ:>
את יודעת?

<שרונה עבר הדני:>
לא לגבי. אני רוצה להתייחס לגבי ועדות - - -

<היו"ר חיים כץ:>
לא, לא. את יודעת לתת תשובה?

<שרונה עבר הדני:>
לוועדות שחרורים – לא. אבל לגבי ועדות פסיכיאטריות ונפגעי תקיפה מינית יש לי תשובה.

<היו"ר חיים כץ:>
לא. עזבי.

<דוד צור:>
אני רוצה לומר משהו: אני חושב שצריך לקבל את ההצעה של היועצת המשפטית של ארגון נפגעי עבירה בהקשר הזה מהסיבה שתחושת אי הצדק באירועים האלה, במופעים האלה שבהם אדם שרצח או עשה דברים חמורים והולך לאשפוז, תחושת אי הצדק אצל נפגעי עבירה היא פי כמה יותר גדולה מאשר הוא עבר הליך משפטי ועכשיו הוא עומד - - -
<היו"ר חיים כץ:>
זאת אומרת, אתה צריך לבטל את ועדות השחרורים.
<דוד צור:>
לא אמרתי את זה. אמרתי - - -

<היו"ר חיים כץ:>
לא. אל תגיד. הם יבואו ויגידו: שישב ויירקב, למה האיש שלנו נפגע, ושלא תהיה ועדת שחרורים.
<דוד צור:>
לא, לא, לא. זה בסדר. עדיין אני לא אומר שעמדתם - - -

<יעקב מרגי:>
עמדתם לא תמיד תתקבל אבל לפחות תישמע.

<דוד צור:>
בדיוק. עמדתם חייבת להישמע.

<נירה לאמעי-רכלבסקי:>
- - - אבל גם שם זה - - - זה איש שכבר נגזר דינו - - -. כאן זה אנשים שעדיין לא הורשעו.

<היו"ר חיים כץ:>
גם בנפגעי עבירה, מין או אלימות, שקיבל הודעה לפי סעיף 10 על מועד הנידון לדיון לפני ועדת שחרורים זכאי שתינתן לו הזדמנות להביע את עמדתו בכתב.

<יעקב מרגי:>
בכתב.

<דוד צור:>
עכשיו גם פה יהיה בכתב.

<קריאות:>
- - -

<נירה לאמעי-רכלבסקי:>
בכתב. וצריך לזכור, רבותיי, ששם מדובר באנשים שהורשעו בדינם - - -

<דוד צור:>
שגם פה יהיה בכתב.

<קריאה:>
יש בכתב.

<נירה לאמעי-רכלבסקי:>
יש בכתב - - -

<היו"ר חיים כץ:>
כן.

<שרון פרימור:>
שרון פרימור, יועצת משפטית בארגון בזכות, זכויות אנשים עם מוגבלויות.

אין ספק שהאינטרסים של נפגעי עבירה עומדים בלב התיקון הזה, אבל לעומת הליך פלילי שבו חלק ממטרות ההליך הפלילי הן ענישה אנחנו נמצאים במצב שבו אדם, שצריך - - - עדיין לא הורשע, זאת אומרת, לא התברר שהוא אכן עשה, הוא אדם חולה, ולכן הוא מגיע לבית חולים. הוא לא - - -

<היו"ר חיים כץ:>
אני לא יודע אם הוא חולה. הוא עושה את עצמו קודם כל חולה בשביל לא להישפט.

<שרון פרימור:>
אוקיי. יכול להיות שהוא עושה את עצמו. הצעת החוק - - -
<היו"ר חיים כץ:>
בחלקם. וחלקם לא זוכרים, זה לא אני.  

<שרון פרימור:>
האינטרסים של אנשים כשהם מגיעים לתהליך הזה ובוחרים - - -

<דוד צור:>
אז על אחת כמה וכמה.

<שרון פרימור:>
רגע. החוק כאן יצר מנגנון מאוד מהודק, מאוד מרופד, גם כדי למיין את אותם אנשים שבחרו בזה והם מתחזים, וגם כדי להבטיח שברגע שהאדם הוא כבר לא חולה או כבר לא במצב פסיכוטי שמצדיק אשפוז הוא יישפט וירצה וייענש במסלול הפלילי הרגיל. אבל כל עוד הוא נמצא בבית החולים, ההנחה היא שהוא במצב נפשי שהוא חייב את הטיפול, ואין ברירה אלא לתת לו את הטיפול. שהותו בבית החולים כאן היא לא העונש, ולכן - - -

<היו"ר חיים כץ:>
אוקיי. הבנו, הבנו, הבנו, ואנחנו לא ניתן ולו גם במעט. תשמעו, אם אנחנו לא רוצים לסיים את החוק, אין בעיה. אנחנו נקבע סדר קבוע, אחת לשבוע קתדרה. יום שלישי בשעה 19:00 בערב. נבוא, נדבר כולנו, לא נתקדם. הנה, אני מבטיח לכם עד סוף הקדנציה לא יהיה. אם אנחנו רוצים לסיים את החוק הזה - - -

<שרון פרימור:>
אני אדבר בנקודות. מבטיחה. אני מקבלת, אדוני. אני אדבר טלגרפית. שתי נקודות: אחת היא שברגע שנכנסים נפגעי עבירה לדיון של ועדה מקצועית, אוקיי? וזו ועדה מקצועית שיושבים גם פסיכיאטריים, הם מכניסים תמות אמוציונליות, אוקיי? - - 

<יעקב מרגי:>
- - - אני סומך על חברי הוועדה שהם יפעילו - - -

<שרון פרימור:>
- - שבתוך הליך מקצועי ספק אם זה המשקל שצריך לתת.

הדבר השני הוא שבכל זאת מדובר באדם שהוא חולה. בגלל זה הוא בבית חולים, וצריכים להבטיח את הפרטיות שלו. אני חושבת שהבעת עמדה בכתב, מצד אחד, מבטיחה את זה - - - מצד שני - - -
<היו"ר חיים כץ:>
כמה מקרים את מכירה של כאלה שנכנסו לכלא וכשהם יצאו הם היו בריאים? כמה כאלה, שאנשים - - -?

<שרון פרימור:>
אנחנו יוצרים חוב לא בשביל המקרים הרעים האלה, אוקיי? יוצרים - - -

<היו"ר חיים כץ:>
הבנתי. טוב. אוקיי. תודה. תודה.
אנחנו לא ניתן העדפות במקרה הזה ביחס לנפגעות עבירה מינית, ואלה שיביעו את זה יביעו את זה בכתב.

<נירה לאמעי-רכלבסקי:>
בכתב יש לנו.

<היו"ר חיים כץ:>
אז יש לנו בכתב. ומי - - -

<יעקב מרגי:>
- - -

<נירה לאמעי-רכלבסקי:>
במובן הזה אנחנו בעצם בדיוק כמו הופעה בפני ועדת שחרורים - - -

<היו"ר חיים כץ:>
אז אנחנו נעבור להצבעה על הסעיף הזה.

<גלי עציון:>
אני מבקשת להגיד משהו לפני ההצבעה על הסעיף, אם אפשר.

<היו"ר חיים כץ:>
תגידי.

<גלי עציון:>
קודם כל, יש מצב נתון היום שהוא מכוח פסיקה ופרקטיקה והסעיף בעצם קצת מרע את המצב. אני אומרת שוב: אני וגם עורכת הדין רותי אלדר שפה מלוות נפגעי עבירה שהמבצעים בעניין שלהם; אגב, הוכרע שהם ביצעו את המעשה. לא הוכרע לגבי האחריות הפלילית כי הם עברו למסלול של חולי נפש, אז הם עשו את המעשה.

<דורית נחמני אלבק:>
זה ממש לא נכון - - -

<היו"ר חיים כץ:>
סליחה, גברת.

<קריאה:>
לא נכון. זה תלוי - - -

<היו"ר חיים כץ:>
לא נכון אז לא נכון. אז היא אומרת מה שהיא אומרת. זה שאת חושבת שזה לא נכון לא חשוב, אבל היא אומרת משהו חשוב.

<גלי עציון:>
אני מדברת על המקרים האלה. עכשיו, במקרים האלה יש שני דברים. קודם כל, חשוב לשמוע את האנשים האלה עצמם, כי הרבה פעמים הם מביאים מידע. ואני רק אתן לכם שתי דוגמאות ממקרים שאני עשיתי: אחד, זה היה מקרה של אדם שרצח את אשתו או לא רצח משפטית אבל הרג את אשתו, והיו שם שני ילדים קטנים. וכשביקשו חופשות בשלב מאוד מוקדם אחרי האשפוז שלו, הוא היה מגיע למקום שהיה קרוב לילדים, שלפי קביעה של הרווחה אסור היה לראות לו או לראות אותם בכלל. אז יש מידע שנפגעי עבירה יכולים להביא לשולחן. זה דבר אחד.

אני כן חושבת שצריך לתת להם אפשרות לדבר ופני הצדק צריכים להיראות, ולכן בכתב זה לא מספיק וזה לא נותן את - - -

ועוד דבר אחד אחרון: צריך לתת להם, לא את כל המידע הרפואי, אבל קודם כל לפחות צריך להודיע להם מה התכנית ומה ההחלטה. זה דברים שחייבים להודיע להם כי הם לא יכולים לחיות בעלטה מוחלטת.

<היו"ר חיים כץ:>
מאה אחוז. ואנחנו עוברים להצבעה על הסעיף כפי שהקראת. ומי בעד ירים את ידו.    

הצבעה
בעד – 2
נגד – אין
נמנעים – אין
סעיף 28ב להצעת חוק טיפול בחולי נפש (תיקון מס' 8), התשע"ב-2012, אושר. 
<היו"ר חיים כץ:>
תודה רבה. אתה לא יכול להצביע. ושני חברי הכנסת שיש להם זכות הצבעה אישרו את הסעיף והסעיף אושר.
<נירה לאמעי-רכלבסקי:>
אוקיי. אני עוברת לסעיף 28ג רבתי.

סמכויות ועדה מיוחדת – 28ג(א) "בלי לגרוע מן האמור בסעיף 28, בדיון כאמור באותו סעיף מוסמכת ועדה מיוחדת לאשר לנאשם חופשות לתקופה ובתנאים שתקבע או לשחררו מאשפוז, ובכלל זה להורות על טיפול מרפאתי או לשחררו מטיפול מרפאתי, והכול בתנאים שתקבע".

(ב) "תנאים לפי סעיף קטן (א) (להלן – תנאי שחרור ופיקוח): (1) יוטלו על הנאשם על מנת למנוע סכנה לשלום הציבור על רקע מצבו הנפשי, לרבות באמצעות הבטחת הטיפול בו, ויכול שייכללו, בין השאר, חיוב של הנאשם להתייצב לבדיקה פסיכיאטרית או לקבל טיפול במקום שקבעה הוועדה או תנאים לעניין מקום מגוריו".

בסעיף זה – "תנאים לעניין מקום מגורים" – לרבות הגבלת חזרתו למגורים במקום מסוים או בסמוך לו או מגורים במסגרת אשר תיתן מענה לצרכיו הרפואיים בכל הנוגע למצבו הנפשי, כפי שתקבע הוועדה.

(2) "יעמדו בתוקפם לתקופה שתקבע הוועדה אשר לא תעלה על שנה, ואולם רשאית הוועדה להאריך את התקופה האמורה לתקופות נוספות שכל אחת מהן לא תעלה על שישה חודשים, ובלבד שסך כל התקופות, לרבות תקופת האשפוז או הטיפול המרפאתי לא יעלה על תקופת האשפוז או הטיפול המרבית כאמור בסעיף 15(ד1)".

(ג) "ועדה מיוחדת תאשר לנאשם חופשה לפי סעיף זה, רק אם סברה כי חל במצבו הנפשי של הנאשם שינוי יסודי, בסיסי ורציף לאורך זמן, וכי יש בו, בשים לב לתנאים אותם מוסמכת להטיל הוועדה כאמור בסעיף 28ג(ב), כדי לשלול ברמת ודאות גבוהה את מסוכנותו של הנאשם לשלום הציבור, לאנשים מסוימים או לעצמו".
(ד) "לשם קבלת החלטה בדבר שחרור או מתן חופשה לפי סעיף זה, רשאית ועדה מיוחדת להורות למנהל להגיש לה חוות דעת או תכנית לטיפול בנאשם ולשיקומו, ובהחלטה לעניין מתן חופשה – גם חוות דעת לגבי הצורך בפיקוח על הנאשם בתקופת היותו בחופשה ודרכי הפיקוח הנדרשות".

<היו"ר חיים כץ:>
יש למישהו משהו להגיד? בבקשה.

<רותי אלדר:>
יש לנו רק הערה קצרה, שראוי שיודגש שמדובר בחופשה קצרה. מפני שהיום יש מצב שמי שנקבע לגביהם שהם ביצעו מעשה - - -
<היו"ר חיים כץ:>
מה זה חופשה קצרה?

<קריאה:>
24 שעות.

<רותי אלדר:>
24 שעות?

<היו"ר חיים כץ:>
48 שעות?

<רותי אלדר:>
24 שעות עד 48 שעות. היום יש רוצח שלפני חמש שנים רצח בן אדם בדקירות סכין והוא יוצא ל-72 שעות כל שבוע.

<קריאה:>
וגם מהכלא הם - - -

<היו"ר חיים כץ:>
הבנו. 

<יעקב מרגי:>
אבל לא - - -

<היו"ר חיים כץ:>
סליחה, מה זה חופשה קצרה? כשאנחנו כותבים בחוק חופשה קצרה, כשזה יבוא לפרשנות, מה יגידו? מה זה חופשה קצרה? חודש זה קצר?

<נירה לאמעי-רכלבסקי:>
לכתוב חופשה קצרה זה לא משהו שיכול - - -

<היו"ר חיים כץ:>
אבל את הקראת. מה את הקראת?

<נירה לאמעי-רכלבסקי:>
אני לא כתבתי חופשה קצרה. הם רוצים להוסיף קצרה.

<וילמה מאור:>
לא, לא, לא, לא. - - - אין פה הגדרה של חופשה קצרה. - - - מגדירה.

<נירה לאמעי-רכלבסקי:>
הם רוצים שיהיה כתוב חופשה קצרה. אנחנו - - -

<היו"ר חיים כץ:>
לאיזו חופשה אפשר להוציא אותו? או מתן חופשה לפי סעיף זה. מה זה חופשה?
<קריאה:>
24 שעות?

<נירה לאמעי-רכלבסקי:>
החופשות הן בשיקול דעת של הוועדה - - -

<היו"ר חיים כץ:>
דברי.

<דורית נחמני אלבק:>
אדוני, ועדה כשנותנת חופשה, היא יכולה לקבוע כל חופשה שתהיה. היא יכולה להחליט בהתחלה והיא קובעת. חופשה זה אמירה כללית. היא יכולה להגיד - - -
<היו"ר חיים כץ:>
כמה זה בחיים, בפועל?

<דורית נחמני אלבק:>
היא יכולה לתת - - -

<היו"ר חיים כץ:>
עזבי יכולה.

<דורית נחמני אלבק:>
אז אני אומרת: לפעמים היא נותנת חופשה - - -

<היו"ר חיים כץ:>
את לא אומרת. תגידי לי - - -

<דורית נחמני אלבק:>
לפעמים היא נותנת חופשה לשלוש שעות, לפעמים היא נותנת חופשה ל-24 שעות - - -

<היו"ר חיים כץ:>
זה קצר. לפעמים היא יכולה לתת לחודש?

<דורית נחמני אלבק:>
לא.

<רותי אלדר:>
- - - 72 שעות כל שבוע.

<דורית נחמני אלבק:>
רגע. הרי פה הסעיף מדבר על חופשה כאשר הוועדה מחליטה לגופו של עניין - - -

<היו"ר חיים כץ:>
תשמעי, מה שטוב אצלכם שאתם נואמים ואתם לא נותנים תשובות. כולה שאלתי מה זה חופשה? כמה נותנים? תגידי לי: 3 שעות. תודה רבה. אבל נתת כבר סיפור.

<דורית נחמני אלבק:>
אפשר לפי החלטת הוועדה - - -. לפי החלטת הוועדה. לפי החלטת הוועדה.

<היו"ר חיים כץ:>
כמה היא מחליטה בממוצע בחיים?

<דורית נחמני אלבק:>
היא יכולה להחליט בין כמה שעות - - -

<היו"ר חיים כץ:>
היא יכולה גם כמה שהיא רוצה. כמה היא מחליטה? מניסיונך.

<דורית נחמני אלבק:>
אז אני אומרת, מניסיוני, יש אנשים שמקבלים חופשה לכמה שעות ויש אנשים שמקבלים חופשה לכמה ימים. תלוי - - -

<היו"ר חיים כץ:>
מה זה כמה ימים?

<קריאות:>
- - -

<דורית נחמני אלבק:>
היא יכולה להחליט סוף שבוע ארוך והיא יכולה להחליט שבוע מסוים ולהחזיר אותו. אגב, גם ועדה שנותנת חופשה, חשוב להבין, שהיא יכולה גם להחליט שהרופא לא יממש את החופשה. אי אפשר - - -

<היו"ר חיים כץ:>
תשמעי, אבל אני שואל שאלה כל כך פשוטה ואתם - - -. את יכולה להגיד סוף שבוע. מישהו היה שואל אותי והייתי רוצה לקדם עניינים, בחיים בכלל, הייתי אומר: יכול להיות - - - בין שלוש שעות לחמישה ימים. הייתי ככה עונה. או שבוע. ונגמר. ולא בא בסיפור מההפטרות.

כן.

<יעקב מרגי:>
אדוני היושב ראש, לא לחינם אני ביקשתי להיצמד בין נפגעי עבירת תקיפה מינית. למה? וגם אלימות במשפחה. אני מכיר, ליוויתי ואני מכיר את הנושאים האלה. אני רוצה לומר לך: שיקול הדעת שם, וטוב שיש לובי חזק, כפי שנאמר קודם – חופשות במידה ובמשורה, שזה מתחיל מ-12 שעות. ורק לאחר מבחנים של פעם ועוד פעם ועוד פעם. רק לאחר מכן מלווים את זה ב-24 שעות, ועם מלווה ערב ועם, וטוב שכך.

אני חושב שגם עם כל האמפתיה לחולי הנפש אני חושב שיש פה גם שלום הציבור, גם תחושת הצדק שתיעשה, כדי שלא יהיה צדק סלקטיבי. אני חושב שצריך לחדד את הדברים ולתת את התחושה שהיד לא קלה על ההדק, על הדק החופשות – סליחה על זה – בקטע הזה של חוות הדעת של הפסיכיאטריים המלווים. נקודה. ואנחנו מקבלים את התחושה. יש פה רצון - - -

<דורית נחמני אלבק:>
יש לי אמרה עניינית, אם אפשר: אם אדוני רואה שאנחנו הסרנו את ההתנגדות שלנו למבחן המאוד קשוח. מה המבחן הזה אומר? ועדה תיתן חופשה אם חשבה - - - יסודי, בסיסי, רציף - - -

<היו"ר חיים כץ:>
מה זה חופשה? תשמעי, את יודעת מה זה משפט בעברית? - - - כשלמדתי לשון היה נושא, נשוא, מושא. מה זה חופשה? תגדירי לי חופשה.

<דורית נחמני אלבק:>
לפי שיקול דעת הגורמים המקצועיים במחלקה ושבוועדה.

<היו"ר חיים כץ:>
והם לא מוגבלים?

<דורית נחמני אלבק:>
ושל הוועדה.

<היו"ר חיים כץ:>
אוקיי.

<נירה לאמעי-רכלבסקי:>
הם מוגבלים בשיקולים.

<היו"ר חיים כץ:>
הם מוגבלים בזמן, לא בשיקולים. אני רוצה להגביל חופשה בזמן.

<קריאה:>
נכון.

<היו"ר חיים כץ:>
חופשה זה חופשה. ואל תספר לי סיפור. חופשה שתהיה מוגבלת ללא יותר - - -
<קריאה:>
48 שעות.
<קריאה:>
24 שעות.
<קריאה:>
בשבת - - - 72 שעות.

<וילמה מאור:>
משרד הבריאות.

<היו"ר חיים כץ:>
משרד הבריאות.

<שרונה עבר הדני:>
ברשותך, אנחנו בכוונת מכוון לא מגדירים את התקופה של החופשה, - -
<היו"ר חיים כץ:>
למה?

<שרונה עבר הדני:>
- - ודווקא זה מתחבר לדברים שנאמרו אך לפני כמה דקות לעניין הערכת מסוכנות, שאמרו שמאריכים את המסוכנות שלו במעבדה של בית החולים. צריך לאט-לאט לאפשר את המצב, שזה לא יהיה - - -

<היו"ר חיים כץ:>
אז תגדירי שלא יותר מ-x שעות. תגדירי את זה בשעות. וכשאת מגדירה את זה בשעות אז רואים שזה שעות ולא ימים. כשאת מגדירה בימים זה רחב.

<שרונה עבר הדני:>
אבל אדוני, יורשה לי להשלים רק את המשפט כדי לנסות להסביר למה אנחנו מבקשים לתת לוועדה את הגמישות הזו. כי אחרת המצב יהיה דיכוטומי. הוועדה תוכל לאשר חופשות של מה שנקבע כאן, והדבר הבא שהיא תוכל לאשר זה שחרור מלא. להיפך, אם נותנים לוועדה את האפשרות לתת כל פעם חופשה קצת יותר ארוכה, קצת יותר ארוכה, היא בעצם משאירה את האדם - - -

<היו"ר חיים כץ:>
ומהי הכי ארוכה? מהי החופשה הכי ארוכה? של לא יותר מ-.
<שרונה עבר הדני:>
אז כאן מתעוררת השאלה: האם אנחנו רוצים לומר שמעבר לתקופה הזאת כבר צריך לשחרר שחרור מלא.

<היו"ר חיים כץ:>
לא.

<קריאה:>
עדיף - - -

<היו"ר חיים כץ:>
לא.

<שרונה עבר הדני:>
כי אחרת יש לנו את הדיכוטומיה - - -

<היו"ר חיים כץ:>
לא. לא. אתה לא יוצא מעבר - - -

<שרונה עבר הדני:>
אפשר ללכת לשיטה הזו, שאם אנחנו אומרים שחופשה היא מקסימום זה, המשמעות של זה שהשלב הבא, אחרי שעשינו חופשות באורך הזה, השלב הבא זה שחרור מלא. אנחנו לא - - -

<היו"ר חיים כץ:>
לא.

<שרונה עבר הדני:>
- - -

<היו"ר חיים כץ:>
את מתבלבלת. בדרך יש עוד כמה דברים. בדרך יש עוד פעם חופשה בגודל הזה, ועוד פעם חופשה בגודל הזה, ועוד פעם חופשה.

<שרונה עבר הדני:>
ועוד אחת, ועוד אחת, וצמוד וצמוד וצמוד. ובסוף - - -

<קריאה:>
- - -

<היו"ר חיים כץ:>
לא צמוד.

<רותי אלדר:>
- - - פעם בשבוע - - -
<יעקב מרגי:>
סליחה, לא נכון. בשב"ס הנושא מדוד. סליחה, אדוני היושב ראש, בשב"ס יש קריטריונים, יש נהלים נוקשים. עד שפעם באים, לפנים משורת הדין, אנחנו מתמודדים אם זה בוועדות אחרות.

<קריאה:>
- - -

<יעקב מרגי:>
סליחה. ברגע שזה בסוגיה של טיפול בחולי הנפש, ברגע שאנחנו כבר מאריכים שהוא פחות מסוכן לציבור, אז החופשה הפכה להיות המרכיב העיקרי בכל ההליך.

<היו"ר חיים כץ:>
השלמת. אני לא מקבל את מה שאת אומרת. ממש לא. לא מקבל את מה שאת אומרת.
<שרונה עבר הדני:>
לא דברי אלוהים חיים.

<היו"ר חיים כץ:>
- - - יודע.

<יעקב מרגי:>
לכן צריך להגביל. - - - צריך להגביל.

<שרונה עבר הדני:>
אני מנסה. אם יורשה לי - - -

<היו"ר חיים כץ:>
תשלימי, אבל בואי, דברי לעניין. אין - - - הוא פעם אחת יצא לחופשה 72 ואחרי זה שחרור מלא. אחרי חודשיים הוא יכול לצאת עוד פעם ל-72 ואחרי שלושה חודשים אתה יכול לצאת, למה נדמה ל-48, ועוד פעם 72.

<שרונה עבר הדני:>
בוודאי שאפשר לרדת לרזולוציה הזו בהוראה - - - לתת מטריצה שלמה. אוקיי? - - -

<היו"ר חיים כץ:>
לא צריך, הוועדה מחליטה. אבל היא לא יודעת לתת מעבר ל-72 שעות.

<רותי אלדר:>
אבל מדובר על 72 - - -

<שרונה עבר הדני:>
האם מותר לה 72 שעות גב אל גב? זאת אומרת, זה מתחיל איפשהו.

אבל אני רק רציתי להשיב לחבר הכנסת בנושא שב"ס, אוקיי? בכל אופן יש הבדל. בשב"ס מדובר באדם שהורשע, נקבע עונשו, והכללים לגבי עונש וחופשות במהלך עונש הם שונים מאשר הסיטואציה כאן. שבסופו של דבר, החופשות, ואמרתי את זה קודם, נועדו לבדוק, אוקיי? לא איך הוא מתנהג במעבדה, כמו שנאמר כאן, שהוא עטוף כולו בהגנה ובהשגחה, אלא לראות האמנם אפשר. ולא אחת התהליך הוא: מוציאים לחופשה. לא טוב בחופשה? החופשות מופסקות ואפילו לתקופה ארוכה. זה כל פעם הלוך ושוב שמחובר - - -

<היו"ר חיים כץ:>
מאה אחוז. תודה.

כן, גברתי. לפרוטוקול, מי גברתי?
<לרה צינמן:>
לרה צינמן, יושבת ראש ארגון משפחות נרצחים ונרצחות, ובקרב חברי הארגון יש לא מעט חברי ארגון שיקיריהם נרצחו על ידי כאלה שאושפזו. ויש להבדיל גם, ולא נאמר כאן במפורש, שיש גם חולי נפש שהם היו אחראים למעשיהם בעת ביצוע הרצח ונמצאים באשפוז, אבל המטרה הסופית בעצם שיחזרו למשפט.

<קריאה:>
נכון.

<לרה צינמן:>
וכשמציעים להם חופשות ומצביעים על כך שמצבם הנפשי כל כך השתפר, - -

<היו"ר חיים כץ:>
אז שילכו למשפט.

<לרה צינמן:>
- - שהם רשאים לצאת לחופשה, אז המשפחות אומרות שאם ככה, מצבם הנפשי השתפר, אז שיחזרו למשפט. והיו מקרים רבים שניסו באמת לאפשר להם חופשות, המשפחות היו בחרדה עצומה. כי זה בעצם, הרוצחים האלה ניסו לפגוע במשפחה שלמה לפני הרצח. אז כאן זה עומד בסתירה גמורה, ולכן ההצעה שלנו באמת להבדיל בין שני סוגים: כאלה שלא היו אחראים למעשיהם, וכאלה שרק לא היו כשירים לעמוד לדין.

<היו"ר חיים כץ:>
מה אומר משרד המשפטים?

<עינת גדעון:>
אנחנו חושבים שההבחנה הזאת שאין מקום להבחין - - -
<היו"ר חיים כץ:>
למה?

<עינת גדעון:>
כי ברגע שהנאשמים, הם נמצאים בבית החולים, ולגבי ההוצאה לחופשות צריך לשקול את המסוכנות שנשקפת מהם ואת מצבם הנפשי.

לגבי חידוש הליכים: - - - אפשר לחדש הליכים ברגע שהם לפי הצעת החוק. מי שיהיה בטיפול מרפאתי, אפשר יהיה לחדש הליכים. במקרים המתאימים זה גם ייעשה. וברגע שהם לא מסוגלים לעמוד לדין והם עדיין מאושפזים אז אי אפשר לחדש את ההליכים נגדם, ולכן אנחנו חושבים שזה לא נכון לקשור בין החופשות לבין חידוש ההליכים.

חידוש ההליכים – האינטרס הציבורי יישקל, ובוודאי בעבירות כל כך חמורות, ברגע שיהיה מקום לעשות את זה וניתן יהיה לעשות את זה, הדבר הזה ייעשה. ויש מעקב בפרקליטות גם אחרי התיקים האלה. במקרים המתאימים מחדשים את ההליכים ומגישים כתב אישום.

<שרון פרימור:>
אין ספק שבשביל שאדם יצא לחופש צריך להיות שינוי רציף, לא מהיום למחר, כדי, כמו שכתוב בסוף: כדי - - - ברמת ודאות גבוהה את - - -

<היו"ר חיים כץ:>
72 שעות זה חופש?

<יעקב מרגי:>
כל שבוע.

<שרון פרימור:>
אני לא מדברת על התקופה, אני מדברת על הקריטריון.

<היו"ר חיים כץ:>
אני מדבר על התקופה.

<יעקב מרגי:>
זה 72 בשבוע כשהוא מתחיל. כל שבוע.

<היו"ר חיים כץ:>
איזה כל שבוע?

<יעקב מרגי:>
כל שבוע.

<היו"ר חיים כץ:>
72 שעות כל שבוע?

<יעקב מרגי:>
כן. כל שבוע.

<רותי אלדר:>
כן, כל שבוע – 72. זאת אומרת, חצי שבוע הוא באשפוז וחצי שבוע - - -
<היו"ר חיים כץ:>
אז הוא בא להבראה.

<רותי אלדר:>
ארבע שנים אחרי הרצח - - -

<קריאה:>
זה התחיל שנה אחרי הרצח.

<רותי אלדר:>
שנה אחרי הרצח. יחזקאל דר.

<שרון פרימור:>
אדוני, אני כן רוצה לדבר על הקריטריון שהוא מואר כאן בצהוב אפרפר.

<היו"ר חיים כץ:>
הצהוב אפרפר הצביעו כבר. נגמר.

כן, גברתי.

<חגית לרנאו:>
תראו, אני חושבת שיש, צריך לעשות הבחנה ברורה בין עונש ולא עונש. מדובר, ודיברנו על זה בפעם הקודמת: יכול להיות שיש טעויות שפה ושם יש מישהו שמתחזה, אבל ככלל המבחנים המשפטיים הם כל כך קשים ונוקשים, שמי שמוכרז כחולה נפש, בין אם הוא לא יכול לעמוד לדין ובין אם הוא לא אחראי למעשיו, ובאמת יש אינדיקציות ברורות לפסיכוזה ולמחלה ממשית. ולכן המחוקק חייב להניח שמדובר באנשים חולים. אי אפשר לחוקק את החוק הזה מתוך הנחה שמדובר באנשים מתחזים, - -

<היו"ר חיים כץ:>
גם.

<חגית לרנאו:>
- - כי אז אין טעם לחוק.

<היו"ר חיים כץ:>
גם. גם.

<חגית לרנאו:>
אבל ההסדר - - -
<היו"ר חיים כץ:>
גם במתחזים. גם, הסנגוריה הציבורית, גם במתחזים.

<חגית לרנאו:>
תראה, הסנגוריה הציבורית סבורה, ויש לנו על זה דו"חות, - - 

<היו"ר חיים כץ:>
בתוך עמנו אנחנו חיים.

<חגית לרנאו:>
- - שהבעיה היא הרבה פעמים הפוכה. הבעיה הרבה פעמים שיש אנשים מאוד חולים שנמצאים בשב"ס כי הם לא אובחנו במהלך הזה. אי אפשר לחוקק חוק מתוך הנחה שהוא לא - - -

<היו"ר חיים כץ:>
יש רוצח שהוא אשם בסנגוריה הציבורית?

<חגית לרנאו:>
בוודאי שיש רוצחים שהם אשמים.

<דורית נחמני אלבק:>
כן. 

<היו"ר חיים כץ:>
ואללה?
<דורית נחמני אלבק:>
כן.

<היו"ר חיים כץ:>
טוב.

<חגית לרנאו:>
ודאי שיש רוצחים שיושבים בכלא.

עכשיו, ברגע שמבינים שלא מדובר כאן בענישה, אז בוודאי שאי אפשר לקחת קריטריון שהוא יותר נוקשה משב"ס. בשב"ס, הקריטריון הבסיסי זה חופשות עד 72 שעות, אבל גם שם יש שיקול דעת לחופשות מיוחדות, וזה ודאי לא - - -

<היו"ר חיים כץ:>
72 שעות בשב"ס כל שבוע?
<יעקב מרגי:>
לא - - -

<קריאה:>
לא - - -

<חגית לרנאו:>
אבל זה לא אותה מטריה. לא מדובר כאן על ענישה. מדובר - - - שנמצאים בתהליך - - - 

<היו"ר חיים כץ:>
אבל את מבינה מה אנחנו מדברים? תשמעי, אנחנו - - -

<חגית לרנאו:>
והמבחנים שהמחוקק מכניס כאן הם מבחנים; אם תקראו שוב את סעיף (ג), הם מבחנים מאוד-מאוד נוקשים. הם אמורים לענות על כל מה שמטריד את המשפחות. מדובר על שינוי יסודי, בסיסי, רציף, לאורך זמן, ברמת ודאות גבוהה שאין מסוכנות לאף אחד. אז הדברים, המחוקק בא ואומר או לפחות ההצעה באה ואומרת: אנחנו נטיל מבחנים מאוד-מאוד קשים כדי להיכנס לרף החופשות, אבל בתוך רף החופשות אנחנו לא יכולים להתערב במדידה של שעות בגלל התפיסה שמדובר - - -

<היו"ר חיים כץ:>
אבל אנחנו המחוקק ואני חושב שנושא החופשה, אם הוא יכול להיות אחת לשבוע זה נושא קרדינלי. זה לא צחוק. מה לעשות. כל החוק. אם החופשה היא יכולה להיות אחת לשבוע, כל החוק הזה זה בדיחה אם לא מגדירים את החופשה.

<חגית לרנאו:>
אבל - - -

<היו"ר חיים כץ:>
זה הנושא העיקרי. זה צריך להיות מוגדר.

<חגית לרנאו:>
המטרה שהוא צריך - - 

<היו"ר חיים כץ:>
לא אבל. לא אבל.

<חגית לרנאו:>
- - טיפולים זה לא בניגוד לכלא. שהמטרה של ענישה זה להשאיר את האיש - -

<היו"ר חיים כץ:>
שיהיה אבל לא - - - 

<חגית לרנאו:>
 - - בכלא, והמטרה של הליך טיפולי זה להוציא את האיש - - -

<היו"ר חיים כץ:>
הוא לא יכול לקבל טיפול אם הוא בחופש.

<חגית לרנאו:>
זה לא - - -

<היו"ר חיים כץ:>
פעם כשלוקחים נגמלים, שמים אותם ורוצים לתת להם טיפול – סוגרים אותם באזור מסוים.

<חגית לרנאו:>
אדוני - - - אם אדם מאוזן מבחינה תרופתית, וחלק מההליך הטיפולי זה להתחיל לשלב אותו בחזרה במשפחה - - - במגורים, אז זה חלק מההליך הטיפולי - - -

<היו"ר חיים כץ:>
אם הוא בחופש מאיפה אני יודע שהוא ייקח תרופות?

<קריאות:>
- - -

<היו"ר חיים כץ:>
 תגידי לי, אם הוא בחופש מאיפה אני יודע שהוא ייקח תרופות? וכשהוא ירצח הלאה, אני ארגיש אשם. אני. אני. לא הסנגוריה, אני ארגיש אשם. אתם תמשיכו להגן עליו, אבל אני ארגיש אשם. ואני מחוקק. ואני המחוקק ולא מקבל את דעתך, ואני כל כך לא מקבל אותה שאת בכלל לא מבינה כמה אני לא מקבל אותה. אין כזה דבר חופש כל שבוע.
<רותי אלדר:>
אם יורשה לי, עוד הערה קצרה לדברי משרד הבריאות: כשהיא אומרת שהמטרה של - - - זה לבדוק את יכולתו להשתלב ולהשתחרר, אז לא יתכן שרוצח, שנה אחרי הרצח מתחילים לבדוק את יכולתו להשתלב ולהשתחרר. זה אבסורד שאין כדוגמתו.
<נירה לאמעי-רכלבסקי:>
כדי להעמיד אותו - - -

<רותי אלדר:>
ולכן גם התחלת החופשות לא צריכה להיות שנה אחרי הרצח. זה דבר שהדעת לא תופסת. יושבת המשפחה של הנרצח, הילדים, האישה, והם פוחדים פחד מוות שהרוצח של בן המשפחה שלהם מסתובב ליד הבית, בחופשה. כל שבוע.

<דוד אזולאי:>
אדוני היושב ראש, גם אסיר כשיוצא לחופשה, הוא נמצא תחת פיקוח משטרתי. שיהיה ברור. הוא לא יוצא לחופשה ובזה נגמר.

<היו"ר חיים כץ:>
הוא לא אסיר.

<דוד אזולאי:>
הוא צריך להתייצב בלילה - - -

<יעקב מרגי:>
פה הוא עוד לא אסיר.

<היו"ר חיים כץ:>
לא - - -

<דוד אזולאי:>
לא. אני יודע שבמקרה הזה זה לא אסיר. אני מדבר: גם אסיר, כשהוא יוצא לחופשה, הוא צריך להתייצב גם בבוקר, גם בערב, בתחנת המשטרה הקרובה.

<קריאה:>
זה תלוי בתנאים.

<חגית לרנאו:>
תלוי בתנאים.

<דוד אזולאי:>
ברוב המקרים זה כך. או שהוא במעצר בית. 

<היו"ר חיים כץ:>
כן.

<דורית נחמני אלבק:>
אדוני, אני רוצה רק לשאול שאלה: מה עדיף, בהנחה שאדם נמצא בהליך וקיבל, נניח, מגבילים את זה לתקופה מסוימת את החופשה; שאני חושבת שזה - - -

<היו"ר חיים כץ:>
עדיף שלא ירצח.

<דורית נחמני אלבק:>
לא, לא, רגע.

אני שואלת: מה עדיף לנו, אפילו כחברה, וגם לארגונים? נניח שהוא יצא. הוא כבר שנתיים-שלוש בחופשות קצרות של 72 שעות. של 24 שעות. לא חשוב. של שעה. מגיע שלב שבו הוועדה תגיד: אני כבר כבית חולים לא יכול להחזיק אותו. אם אנחנו נאפשר לו את החופשות הארוכות אפשר יהיה להחזיק אותו בבית חולים – זה מה שעורכת הדין שרונה עבר-הדני אמרה – הרבה יותר שנים גם אם חלקית. מה עדיף, שהוא ישתחרר לגמרי? עדיף - - -

<רותי אלדר:>
מה זאת אומרת? מה זה - - - להחזיק אותו - - -
<יעקב מרגי:>
לא. אז נעשה את ההבחנה. נעשה את - - -

<קריאות:>
- - -

<דורית נחמני אלבק:>
אבל אם אין שום הצדקה. אבל אם אין שום הצדקה.

<קריאה:>
- - - "אי אפשר להחזיק"?

<רותי אלדר:>
מה זה "אי אפשר להחזיק"? או שהוא חולה או שהוא לא חולה. מה זה להחזיק אותו? 
<יעקב מרגי:>
נעשה את ההבחנה בין אלה - - - לעמוד לדין לבין אלה - - -

<דורית נחמני אלבק:>
אני מנסה. אדוני, אני מנסה. מה שהיועצת המשפטית של משרד הבריאות אומרת, אני מצטרפת לזה וגם לפרקליטות, כי הם בעצם אומרים: דווקא האפשרות של הגמישות, אנחנו נחזיק יותר שנים את החולים אצלנו, ככל - - -

<היו"ר חיים כץ:>
לא. אין לנו - - -

<קריאה:>
זה לא בית מרפא.

<היו"ר חיים כץ:>
מה זה, בית הבראה? מה?

<דורית נחמני אלבק:>
לא. אנחנו נחזיק במובן של טיפול. במובן של טיפול.

<היו"ר חיים כץ:>
אם הוא בחופשה לא יטפלו.

<דורית נחמני אלבק:>
- - -

<היו"ר חיים כץ:>
תקשיבי, אף אחד בחופשות לא יודע אם הוא לוקח את הכדורים בזמן. גם את לא.

<דורית נחמני אלבק:>
אדוני, אם הוא לא לוקח את הכדורים והוא הגיע למחלקה והמצב שלו טיפה ידרדר, הם ישללו לו את החופשות לחצי השנה הקרובה. זה מה - - -

<קריאה:>
אבל בינתיים אולי הוא ירצח מישהו בזמן החופשה.

<דוד אזולאי:>
מאיפה את יודעת?

<היו"ר חיים כץ:>
טוב. אנחנו צריכים להגדיר חופשות, מה זה חופשות. בחוק צריכה להיות הגדרה של חופשה. מאחר וזה יכול להיות בתדר גבוה, יכול להיות חופשות בתדר גבוה בגלל שהוא לא אסיר, צריך להגדיר את החופשות. זה לב ליבו של העניין.

כן, גברתי.

<רונית בן צור:>
אני רק רוצה להוסיף עוד משהו קטן שרק מחזק את הדברים שאמרתי קודם לגבי הערכת מסוכנות. אני אומרת: אנחנו מדברים כל הזמן על מסוכנות. בעצם, זה העניין. בן אדם יוצא ל-72 שעות, מסתובב. אתה אומר בצדק – אני מאוד מסכימה איתך כי אני עובדת בבית חולים – אנחנו בעצם לא יודעים מה קורה שם. הצורך שאיש מקצוע שאמון על הערכת מסוכנות יקבל את אותו בן אדם שחוזר חזרה מהחופש ויבדוק לעומק מה היה בחופש, איפה הוא היה, מה הוא עשה, אם הוא לקח את - - -

<היו"ר חיים כץ:>
ולא עושים את זה היום?

<קריאות:>
- - -

<רונית בן צור:>
רק שנייה.
עושים את זה במידה מסוימת אבל לא עושים את זה בקונטקסט של הערכת מסוכנות. של לקחת את כל המרכיבים כולם של האדם ולתת איזושהי הערכה מושכלת לגבי מידת המסוכנות שלו. פה זה רק מחזק את הצורך הזה בעיניי. חשוב לי - - -

<היו"ר חיים כץ:>
כמה תקנים זה יעלה?

<קריאה:>
לא יודעים.

<רונית בן צור:>
אנחנו צריכים - - -

<קריאה:>
עשרה - - -

<היו"ר חיים כץ:>
למה תקנים. בחוק ההסדרים, עכשיו כשאנחנו דנים - - -

<קריאה:>
עשרה.

<רונית בן צור:>
עשרה למה?

<שרונה עבר הדני:>
- - -

<קריאה:>
 - - -
<היו"ר חיים כץ:>
סליחה, משרד הבריאות.

בחוק ההסדרים שאנחנו דנים יש סעיף שלא ייקלטו עובדים חדשים במערכת הציבורית. כמה תקנים זה ידרוש, בדיקה של כל אסיר כזה שיוצא מחופשה? שיראיין אותו וידבר איתו ויעשה לו.

<גלי עציון:>
כמה עלות למערכת יש לרצח כזה?

<רונית בן צור:>
אנחנו מדברים עכשיו על ועדות פסיכיאטריות, על משרד הבריאות, אז אני מעריכה בערך עשרה תקנים.
<דב בלום:>
לקרימינולוגים קליניים.

<רונית בן צור:>
לקרימינולוגים קליניים, שיעשו את העבודה הזאת. לגבי שב"ס ואסירים זה סיפור אחר. גם שם יש את הצורך הזה.

<היו"ר חיים כץ:>
טוב, אתם בכלל לא בוועדה, אני מבין.

<רונית בן צור:>
סליחה?

<היו"ר חיים כץ:>
אתם לא חברים בוועדה.

<רונית בן צור:>
בוועדה הפסיכיאטרית. אני הגשתי הצעה באמת לוועדה הזו, שאחד החברים בוועדה יהיה אדם שאמון על הערכת מסוכנות. זה מקובל בעולם. אני קראתי את הסקירה הספרותית - - - ואחד שיהיה - - - או מצידי - - -

<היו"ר חיים כץ:>
ומשרד המשפטים, למה לא מספיק פסיכיאטר אחד ואחד מהצד ההוא?

<דב בלום:>
 אין שום צורך בשני פסיכיאטרים.
<עינת גדעון:>
הוועדות האלה – קודם כל, הנושא הזה נבחן בשנת 2000 בוועדה שדנה, והיו בקשות לשנות את הוועדה והוחלט להמשיך עם הרכב הוועדה כמו שהוא.

<היו"ר חיים כץ:>
למה?

<עינת גדעון:>
יש שני פסיכיאטרים, יש משפטן - - -

<היו"ר חיים כץ:>
למה? למה? למה?

<עינת גדעון:>
כי הפסיכיאטרים בעצמם הם - -
<היו"ר חיים כץ:>
למה לא מספיק פסיכיאטר אחד טוב משניים בינוניים?

<עינת גדעון:>
- - עוסקים בזה יומיום, גם בעניין של להעריך מסוכנות. זה מה שהם עושים בין היתר - - -

<דב בלום:>
אין להם שום כלים להערכת מסוכנות - - -

<היו"ר חיים כץ:>
סלח לי, אדוני.

<עינת גדעון:>
כך הם פועלים. היו טענות בעניין הזה, הן נבדקו והוחלט שלא לשנות. גם בוועדות הרגילות וגם בוועדות - - -

<היו"ר חיים כץ:>
זה היה לפני 15 שנה. את לא חושבת - - -

<עינת גדעון:>
אני מדברת לא רק - - -

<היו"ר חיים כץ:>
שנת 2000 אמרת.

<עינת גדעון:>
לא רק לפני 15 שנה, אלא גם כשהכינו את הצעת החוק הזו, במהלך הדיונים, גם עלו שוב הטענות האלה - - -

<היו"ר חיים כץ:>
ומי בחן אותן?

<עינת גדעון:>
במשרד המשפטים.

<היו"ר חיים כץ:>
מי במשרד המשפטים – עורכי דין? מי בחן את זה – עורכי דין?

<עינת גדעון:>
גם עורכי דין.

<היו"ר חיים כץ:>
או רק עורכי דין?

<קריאה:>
לא.

<קריאה:>
גם - - -

<עינת גדעון:>
היה צוות - - -

<היו"ר חיים כץ:>
מי בחן במשרד המשפטים? שמות תביאי לי, שמות של מי שבחן. אני רוצה לדעת אם בעלי מקצוע רפואי בדקו את העניין הזה.
<עינת גדעון:>
היה - - - שהיו שותפים בו גם פסיכיאטרים, אבל בסופו של דבר ההחלטה התקבלה על ידי - - -
<יעקב מרגי:>
אנחנו, הוועדה הזו דנה במחסור בפסיכיאטרים ובמצוקה של מקצוע הפסיכיאטריה. ופה נדיבים: שניים בוועדה הזו, שניים בוועדה הזו, שלושה - - -

<עינת גדעון:>
לא, להיפך, הוחלט לא להרחיב. הוועדה המיוחדת - - - למספר.

<יעקב מרגי:>
אומרים לך פה, יש פה הצעה סבירה - - -

<היו"ר חיים כץ:>
למה לא אחד כזה ואחד כזה?

<יעקב מרגי:>
אין הרבה חכמה בלהתנגד ולהתנגד. יש פה הצעה סבירה - - -

<היו"ר חיים כץ:>
תשמעי, את מבינה, במשרד המשפטים יושבים עורכי דין, שיהיו טובים כמה שהם יהיו טובים, והם מקבלים החלטות רפואיות, למה עורכי דין יודעים הכול.
<עינת גדעון:>
- - -

<היו"ר חיים כץ:>
אל תגידי לי לא, הם יודעים הכול. למדו שלוש שנים, מה את אומרת לי לא? גם עשו סטאז'.

<נירה לאמעי-רכלבסקי:>
שלוש וחצי.

<היו"ר חיים כץ:>
ועשו סטאז'. הם יודעים הכול. והם מחליטים שיהיו שני פסיכיאטרים ולא פסיכולוג קליני. למה?

<קריאה:>
קרימינולוג.

<היו"ר חיים כץ:>
קרימינולוג.

<עינת גדעון:>
קודם כל, ההחלטות מתקבלות אחרי ששומעים מגוון של גורמים. לא - - - ככה לבד. שומעים גם גורמי מקצוע אחרים ואת כל השותפים, ולא - - -

<היו"ר חיים כץ:>
אני שומע פה את עורכי הדין איך הם נלחמים מקצועית בנושא הרפואה כאילו הם אתמול גמרו את הסטאז'.

<יעקב מרגי:>
וגדעון ציווה אותנו משהו לפני שפרש, בנאום שלו: - -

<היו"ר חיים כץ:>
כן.

<יעקב מרגי:>
- - לקבל החלטות.

<היו"ר חיים כץ:>
כן. אני לא יודע אם אנחנו יודעים להחליף את חברי הוועדה. אנחנו יכולים להחליף חברי ועדה?
<נירה לאמעי-רכלבסקי:>
צריך רביזיה. הצבענו על זה.

<היו"ר חיים כץ:>
בסדר. אין לי בעיה לעשות רביזיה.

<נירה לאמעי-רכלבסקי:>
על ועדות מיוחדות. על ועדות רגילות בכלל אין כאן - - -

<היו"ר חיים כץ:>
לא, על ועדות מיוחדות. למה שיהיו שם שני פסיכיאטרים?

<קריאה:>
ועדה מיוחדת זה משהו חדש - - - כל ועדה - - -

<קריאה:>
ועדה מיוחדת זה הכי חשוב.

<קריאה:>
ברור. עכשיו אי אפשר לשנות את זה - - -

<עינת גדעון:>
הפסיכיאטרים הם אמונים על הטיפול בחולי הנפש - - -

<היו"ר חיים כץ:>
אחד מספיק.

<קריאה:>
זה הזמן.

<רותי אלדר:>
זה הזמן לשנות.

<קריאה:>
זה הזמן לשנות את זה, עכשיו כשמחוקקים.

<עינת גדעון:>
בכל זאת מדובר בחולי נפש ובהערכה של המסוכנות שלהם - - -

<עירית בוטון אלוני:>
זה המקצוע.

<דב בלום:>
זה המקצוע.

<עירית בוטון אלוני:>
זה המקצוע. זה בדיוק מה שהם עושים.

<קריאה:>
בדיוק - - -

<עירית בוטון אלוני:>
גם הערכת מסוכנות, נכון? עברייני מין וכל זה. עושים את זה קרימינולוגים קליניים.
<היו"ר חיים כץ:>
אוקיי. אני רוצה לבקש רביזיה על סעיף 6 בסעיף 28א רבתי לפי התקנון. לפי איזה סעיף בתקנון?     

<נירה לאמעי-רכלבסקי:>
סעיף 115.

<היו"ר חיים כץ:>
לפי סעיף 115 לתקנון אני רוצה להצביע ולבקש רביזיה. ומי בעד הרביזיה ירים את ידו.

<יעקב מרגי:>
אתה לא יכול להצביע.

<היו"ר חיים כץ:>
אתה לא יכול להצביע.

הצבעה על רביזיה 

בעד הרביזיה – 2
נגד – אין
נמנעים – אין
הרביזיה נתקבלה.

<היו"ר חיים כץ:>
וכל חברי הכנסת, והם שניים במספר, אישרו את הרביזיה.

<דורית נחמני אלבק:>
מה הרביזיה? 
<היו"ר חיים כץ:>
הרביזיה היא על הרכב הוועדה.

<נירה לאמעי-רכלבסקי:>
- - - לעשות הפסקה. - - - לחצי שעה הפסקה?

<היו"ר חיים כץ:>
למה? אני לא צריך לדון בזה עכשיו.

<וילמה מאור:>
בישיבה הבאה. בישיבה הבאה.

<נירה לאמעי-רכלבסקי:>
אתה לא מצביע כרגע?

<היו"ר חיים כץ:>
לא.

<וילמה מאור:>
בישיבה הבאה.

<היו"ר חיים כץ:>
אני לא צריך לדון. עשיתי רביזיה ואני לא מצביע עכשיו.
<יעקב מרגי:>
הוא הגון. הוא לא עושה מחטף. נותן לאנשים לחשוב.
<היו"ר חיים כץ:>
אני לא מצביע על זה עכשיו ומאשר. ממשיך בהצעת החוק. עשה רביזיה ולא דנים בזה. לא חצי שעה, גם לא היום.

<דוד אזולאי:>
- - - בישיבה הבאה. יש לו - - -

<יעקב מרגי:>
יעשה חושבים.

<דוד אזולאי:>
אבל על פי התקנון יש לך חצי שעה.

<נירה לאמעי-רכלבסקי:>
יש לך - - - של חצי שעה להחלטה - - -

<דוד אזולאי:>
בסדר. הוא לא עושה גם את זה. הוא נותן יותר.  
<היו"ר חיים כץ:>
בסדר. אני לא עושה כלום. יש רביזיה לסעיף.

<נירה לאמעי-רכלבסקי:>
בתחילת הישיבה הבאה - - -

<היו"ר חיים כץ:>
כן. יש. קיבלנו רביזיה. אני רוצה שתשבי עם הגורמים הרלוונטיים, תעשי הגדרת חופשה. אני רוצה לדעת מה זה חופשה. זה לב ליבו של העניין. תשבו עם הגורמים, תגדירו מה זה חופשה. ואז, בדיון הבא אנחנו נצביע על הרכב הוועדה.

<עירית בוטון אלוני:>
אולי - - -

<היו"ר חיים כץ:>
סליחה, גברתי.   

ונעשה ונשתדל לעשות חקיקה, שהחוק הזה יהיה מאוזן ונכון.

תודה רבה. הישיבה נעולה.

<הישיבה ננעלה בשעה 10:59.>
